
AVIZ

asupra propunerii legislative privind 

modificarea alineatului (1) al articolului 93 

din Legea administraţiei publice locale nr. 215/2001
În conformitate cu prevederile art. 89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr 23/2003, Comisia juridică, de disciplină şi imunităţi a fost sesizată spre dezbatere şi avizare, cu propunerea legislativă privind modificarea alineatului (1) al articolului 93 din Legea administraţiei publice locale nr. 215/2001, trimisă cu adresa nr. P.L.X-162 din 14 aprilie 2004, înregistrată  sub nr. 31/364 din 15.04 2004.

Camera Deputaţilor este Cameră Decizională.
Potrivit prevederilor art. 60 din Regulamentul Camerei Deputaţilor, comisia a dezbătut prounerea legislativă menţionată mai sus, în şedinţa din           27 aprilie 2004.


Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr.330 din 29.03.2004 şi Punctul de vedere al Guvernului, trimis cu adresa nr. 2275/DRP din 16.04.2004, cu precizarea că nu susţine adoptarea acestei iniţiative legislative.


Propunerea legislativă are ca obiect de reglementare modificarea alineatului (1) al articolului 93 din Legea administraţiei publice locale nr. 215/2001, în sensul că, pentru municipiul Bucureşti, numărul viceprimarilor să fie de 4, iar la sectoarele municipiului Bucureşti de 2.


Cu prilejul examinării, membrii comisiei au constatat că potrivit Constituţiei şi Legii nr. 215/2001, autoritatea executivă este primarul. Acestuia îi revin toate atribuţiile stabilite de lege privitoare la buna funcţionare a autorităţilor publice locale. Viceprimarii nu au stabilite prin lege atribuţii proprii, aceştia aducând la îndeplinire atribuţiile ce le sunt delegate de primari, atribuţii pe care le exercită sub îndrumarea şi controlul direct al primarilor.

Ca atare, modificarea Legii nr. 215/2001 în sensul dorit de iniţiator nu este nici necesară şi nici oportună.
În urma dezbaterilor, s-a hotărât, cu majoritate de voturi, avizarea negativă a iniţativei legislative privind modificarea alineatului (1) al articolului 93 din Legea administraţiei publice locale nr. 215/2001.

În raport de obiectul şi conţinutul său, proiectul de lege face parte din categoria legilor organice.

